Heinrich Christian Boie, naixito de Meldorf (Ducato de Holstein, hue Schleswig-Holstein en Alemanya) o 19 de chulio de 1744 y muerto en ixa mesma localidat o 3 de marzo de 1806, estió un escritor alemán. Estudiant en a Universidat de Jena, residiba dende 1769 en Göttingen, establindo en 1770 o Göttingen Musenalmanach, que dirichió y editó dica 1775, quan de conchunto con Christian Wilhelm von Dohm establioron Das deutsche Museum, que esdevenió uno d'os millor periodicos literaios d'ixas envueltas. Destacó no tanto por a suya obra literaria, que no yera de gran calidat, sino por as suyas conoixencias sobre a Literatura y por a suya capacidat de chudicio sobre as obras d'atros autors. Dende 1776 treballó ta l'Almenistración.